JÁNOS PAP ORSZÁGA

János pap országa egy sosem volt földrajzi hely. Legendája valószínűleg a Kelet felé utazó vándorok beszámolói alapján alakult ki. Az országot azután kezdték valós földrajzi helynek tekinteni, hogy több európai uralkodó, egyebek közt I. Manuél bizánci császár, Barbarossa Frigyes és III. Sándor pápa levelet kapott egy állítólagos „János” ázsiai papfejedelemtől. A hamisítvány szerzője máig ismeretlen, de igen művelt ember lehetett, mert kidolgozott, hihető ötvözetét adta a mesés földrajzoknak, a közkedvelt fiktív útleírásoknak és a mesés leírásoknak.

A levél szerint János pap csodás birodalmának lakói között vannak egyszarvú és egyszemű emberek, faunok, kentaurok, szatírok, pigmeusok, óriások, vademberek, emberevők, amazonok, brahmanok. A folyókban drágakövek folynak víz helyett, és gyógyító, fiatalító források szelik át a birodalmat, amely nem más, mint India a maga hetvenkét tartományával. János pap palotája aranyból és drágakövekből épült, ágya zafírból van. Asztalánál naponta 30 000 ember lakik jól; az országban nincs szegénység, éhség és bűn.

A mesében a titokzatos, János pap országából származó növény szalamandrákká változtatja a kíváncsi fiúkat.

Rajzold le ezt a növényt – hogy nézhet ki?

Tervezz kertet János pap országából származó növényekkel! Legyenek minél furcsábbak, különlegesebbek! Ha van köztük olyan, ami veszedelmes, rajzolj mellé táblát!

Te mit mondtál volna a kertész helyében a kíváncsi gyerekeknek, amivel elkerülhető lett volna a baleset? Mit gondolsz, hogyan mesélik majd el a történteket otthon a fiúk? Mit tennél a tanárnő helyében: elmondanád az igazat a szülőknek?